CELEX: 62014TN0291
Language: et
Date: 2014-05-02 00:00:00
Title: Kohtuasi T-291/14: 2. mail 2014 esitatud hagi – egeplast international versus komisjon

14.7.2014   
            
            
               ET
            
            
               Euroopa Liidu Teataja
            
            
               C 223/42
            
         2. mail 2014 esitatud hagi – egeplast international versus komisjon
   (Kohtuasi T-291/14)
   2014/C 223/45
   Kohtumenetluse keel: saksa
   
      Pooled
   
   
      Hageja: egeplast international GmbH (Greven, Saksamaa) (esindaja: advokaat A. Rosenfeld)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada Euroopa Komisjoni 18. detsembri 2013. aasta otsus C (2013) 4424 final asjas Riigiabi SA.33995 (2013/C) (ex 2013/NN) – Saksamaa, taastuvenergia toetamine ja energia suurtarbijatele taastuvenergiaseadusest tuleneva lisatasu vähendamine;
            
         
               —
            
            
               mõista kohtukulud välja Euroopa Komisjonilt.
            
         
      Väited ja peamised argumendid
   
   Hagi põhjenduseks esitab hageja peamiselt järgmised väited.
   
               1.
            
            
               Tegemist ei ole soodustusega ELTL artikli 107 lõike 1 tähenduses
               
                           —
                        
                        
                           Hageja väidab, et seaduses, millega muudetakse prioriteetseks taastuvad energiaallikad (edaspidi „taastuvenergiaseadus”), ette nähtud eriline hüvitamiskord ei ole hageja soodustamine ELTL artikli 107 lõike 1 tähenduses, vaid see ainult leevendab hageja konkurentsivõimet tuntavalt puudutavat koormat, mis pandi hagejale alles taastuvenergia lisatasu kehtestamisega. Selle eesmärk on ebasoodsa olukorra osaline hüvitamine, mitte eelise loomine.
                        
                     
         
               2.
            
            
               Puudub valikulisus
               
                           —
                        
                        
                           Lisaks väidab hageja, et eriline hüvitamiskord ei ole valikuline, kuna see ei ole piiratud konkreetsete ettevõtjate või tootmisharudega. Sellele vastavalt mitmekesine on ka praktikas nende ettevõtjate skaala, kes kuuluvad erilise hüvitamiskorra kohaldamisalasse. See kord sobib laitmatult 2012. aasta taastuvenergiaseadusesse ja võimaldab koormuse jaotust taastuvenergiaseaduse süsteemi sees.
                        
                     
         
               3.
            
            
               Tegemist ei ole riigi või riigile omistatavate ressurssidega
               
                           —
                        
                        
                           Lisaks väidab hageja, et taastuvenergia lisatasust saadav tulu ei kujuta endast riigi või riigile omistatavat ressurssi. Taastuvenergia lisatasu on mõeldud põhivõrguettevõtjatel elektritarnijate vastu oleva tsiviilõigusliku nõude täitmiseks, et hüvitada põhivõrguettevõtjatele elektri turustamisega tekkivad kulud. Lisatasu suuruse määravad kindlaks põhivõrguettevõtjad, ilma et riik sellesse mingil moel sekkuks. Bundesnetzagenturile antud pädevus hõlmab ainult selle kontrolli, kas põhivõrguettevõtjad on määranud lisatasu suuruse nõuetekohaselt. Bundesnetzagenturil ei ole aga õigust teostada pidevat kontrolli või käsutada lisatasust saadud tulu.
                        
                     
         
               4.
            
            
               Tegemist ei ole konkurentsi moonutamisega ega kaubanduse kahjustamisega
               
                           —
                        
                        
                           Hageja väidab siinkohal, et lisatasust saadava tulu mitteriiklikust olemusest tuleneb, et taastuvenergia lisatasu piiramine ei kujuta endast riigi tuludest loobumist. Loobumisega ei ole tegemist ka seetõttu, et lisatasust saadav võimalikult väiksem tulu hüvitatakse rahastamisega erasektori vahenditest eelisõiguseta lõpptarbijatelt nõutava suurema lisatasu kujul.